Daniels Pavļuts

Daniels Pavļuts (dzimis  Jūrmalā) ir latviešu politiķis un sabiedrības vadības speciālists. Bijušais Latvijas ekonomikas ministrs, veselības ministrs un partijas "Kustība Par!" vadītājs (iepriekš pārstāvējis Reformu partiju). Bija ievēlēts 13. Saeimā no apvienības "Attīstībai/Par!" saraksta.

Dzīvesgājums 
Dzimis 1976. gadā Jūrmalā. Mācījās Jāzepa Mediņa mūzikas vidusskolā, studēja Latvijas Mūzikas akadēmijā, 1999. gadā ieguva bakalaura grādu klavierspēles specialitātē. Pēc tam studēja kultūras vadību Londonas Pilsētas universitātē un no  līdz  bija Kultūras ministrijas valsts sekretārs.

2007. gadā Pavļuts saņēma Fulbraita stipendiju studijām Hārvarda Universitātē, kur ieguva maģistra grādu sabiedrības vadībā ar specializāciju līderībā, darbojās dažādos uzņēmumos kā valdes loceklis, vadīja konsultāciju privātpraksi Zeno Consulting un strādāja par Swedbank Korporatīvo attiecību pārvaldes vadītāju (2010—2011).

Politiskā darbība 
2011. gada 25. oktobrī D. Pavļuts kā bezpartijisks Zatlera Reformu partijas virzīts kandidāts kļuva par ekonomikas ministru Valda Dombrovska trešajā valdībā. 2014. gadā viņš janvārī iestājās Reformu partijā. Tajā pašā mēnesī, līdz ar jaunās valdības apstiprināšanu, pēc ilgām diskusijām koalīcijas partneru starpā zaudēja ministra amatu. Laimdotas Straujumas valdībā darbojās kā divu ministru (ekonomikas ministra Vjačeslava Dombrovska un ārlietu ministra Edgara Rinkēviča) padomnieks.

2017. gada augustā Pavļuts bija viens no partijas "Kustība Par!" dibinātājiem un tika ievēlēts par tās vadītāju. 2018. gada rudenī D. Pavļutu ievēlēja 13. Saeimā no apvienības "Attīstībai/Par!" saraksta, viņš pildīja apvienības Saeimas frakcijas priekšēdētāja amatu.

2021. gadā 7. janvārī pēc Ilzes Viņķeles demisijas viņu ievēlēja par veselības ministru Krišjāņa Kariņa valdībā.

2022. gadā notikušajās 14. Saeimas vēlēšanās kandidēja no apvienības "Attīstībai/Par!" saraksta, taču tas nepārvarēja 5% barjeru.

Privātā dzīve 
D. Pavļuts 10 gadus bija laulībā ar Lindu Bērziņu, ar kuru laulība šķirta 2019. gadā (arī Linda Pavļuta, bijusi Kultūras ministrijas Latvijas valsts simtgades biroja vadītāja). 2021. gadā apprecējies ar Elīnu Grīnhofu, kura ir projektu vadītāja ar valodu izglītību, arī darbojas politikā pārstāvot "Kustība Par!". D. Pavļutam ir divi dēli no pirmās laulības un dvīņi, kas dzimuši otrajā laulībā.

Oficiāli D. Pavļuts dzīvo Rīgā, taču sieva ir no Ogres, ģimene iegadājusies nekustamo īpašumu Ogres novadā.

Atsauces 

1976. gadā dzimušie
Jūrmalā dzimušie
Reformu partijas politiķi
Kustības “Par!” politiķi
Latvijas ekonomikas ministri
Latvijas veselības ministri
13. Saeimas deputāti
Latvijas valsts sekretāri
Latvijas Mūzikas akadēmijas absolventi